**Kaakkurin alueen toimintakertomus 2018**

**Jumalanpalvelus ja musiikki**

Pyhän Andreaan kirkossa järjestettiin jumalanpalvelus 92 kertaa/11404 osallistujaa, joista messuja 35/2193, 7 perhemessua/1063, Varikkomessuja 7/612, konfirmaatiota 6/997, kastemessuja 2/108, viikkomessuja 5/270, koulukirkkoja 24/5337, päiväkotikirkkoja 6/824. Osallistujia näissä oli yhteensä 11404 henkilöä. Vuoteen 2017 verraten nousua on ollut 1126 henkilöä: vuonna 2016 osallistujia oli 11143 ja 2017 vuonna 10278 henkilöä. Päiväkotien kirkot järjestettiin vain keväällä, sillä adventin aikaan heille järjestettiin joulukuvaelma ”Seimen lapsi” 13 kertaa, johon osallistui päiväkoti-ikäisiä lapsia kasvattajineen 1162 henkilöä. Joulukuvaelmaan osallistuivat alueen päiväkodit yhtä lukuun ottamatta. Jouluaaton hartauteen osallistui 155 henkilöä. Kouluille järjestettiin kaksi hartaustilaisuutta, joihin osallistui 596 henkilöä. Koulutielle siunaamisia järjestettiin kaksi kertaa, niihin osallistui yhteensä 327 henkilöä. Pyhän Andreaan kirkossa järjestettiin 42 kastetta.

Kauden aloittavaan brunssiin syyskuussa osallistui 105 henkilöä. Lyhtytapahtumaan osallistui 304 henkilöä. Nämä syyskauden tapahtumat ovat vakiinnuttaneet paikkansa toimintakalenterissa ja ovat olleet onnistuneita tilaisuuksia. Kirkkokahveja järjestettiin 37 kertaa, joihin osallistui 1977 henkilöä, suurimman osan niistä toteutti Karjasillan seurakunnan lähetysryhmä. Musiikkitilaisuuksia järjestettiin 14 kertaa, joihin osallistui 2128 henkilöä. Toimivia musiikkiryhmiä oli neljä, joista naiskuoro lopetti toimintansa kevään aikana. Lasten ja tyttöjen kuorotoiminta on virkistynyt Kaakkurin alueella. Chimes – yhtye, lapsi- ja tyttökuoro ovat avustaneet säännöllisesti jumalanpalveluksissa ja järjestäneet konsertteja. Lapsikuorotoimintaa on tehty syksystä alkaen yhteistyössä varhaiskasvatuksen kanssa. Solisteja ja soittajia on ollut kiitettävästi jumalanpalveluksissa avustajina.

Majakkailtoja järjestää tiimi, joka koostuu vapaaehtoisista seurakuntalaisista. Majakkailtoja järjestettiin 7 kertaa, joihin osallistui 1118 henkilöä. Tässä luvussa ovat muun muassa Majataloilta 440 henkilöä, sekä musiikkitilaisuuksiin tilastoidut Nina Åströmin (170) ja Sointu -kuoron (108) konsertit. Majakkatiimi järjesti myös neljä raamattuluentoa (Ilkka Puhakka, Pekka Reinikainen), niihin osallistui yhteensä 353 henkilöä.

**Varhaisnuorisotyö ja nuorisotyö**

Kaakkurin alueella toimi vuonna 2018 alakouluikäisten kerhoja keväällä 4 kpl (keskimäärin 45 kerholaista, 8 kerhonohjaajaa) ja syksyllä 4 kpl (keskimäärin 60 kerholaista, 9 ohjaajaa).

Karjasillan seurakunnan 10-synttärit järjestettiin Pyhän Andreaan kirkolla ja sinne osallistui 60 10-vuotiasta perheineen, yhteensä noin 200 hlöä. Leirejä ja retkiä järjestettiin seurakunnan kouluikäisille 4 kpl. 10-leirille osallistui 82 Karjasillan seurakunnan lasta. Ensimmäistä kertaa leirin historiassa kaikki halukkaat eivät mahtuneet leirille.

Nuorisotyö toimi Kaakkurin alueella vahvasti isoskoulutuksen ohjaamana. Kevätkaudella 2018 ensimmäisen vuoden isoskoulutuksen suoritti loppuun yhteensä 67 isosta. Syyskaudella 2018 ensimmäisen vuoden isoskoulutuksen aloitti  97 kesällä konfirmoitua nuorta. Toisen vuoden isoskoulutuksen sai keväällä päätökseen 38 nuorta ja toisen vuoden koulutukseen jatkoi syyskaudella 42 ensimmäisen vuoden koulutuksen suorittanutta nuorta.

Kevätkaudella nuorten iltoja järjestettiin Pyhän Andreaan kirkolla neljänä perjantai-iltana. Jokaisessa illassa oli mukana keskimäärin 19 nuorta. Sunnuntaisin nuoria kutsuttiin Pyhän Andreaan kirkolle nuorten brunssille ennen messun alkua (juhlaviikkojen yhteydessä) viitenä sunnuntaina ja paikalla oli keskimäärin 15 nuorta joka sunnuntai.

Nuorten musiikki-ryhmä kokoontui kauden aikana yhteensä  10 kertaa , joiden lisäksi ryhmällä oli 3 erillistä tilaisuutta, joiden musiikista ryhmä vastasi kokonaisuudessaan. Ryhmässä oli mukana 6 nuorta ja kaksi ohjaajaa. Kouluvierailuja ja päivänavauksia oli tasaisesti ympäri vuoden kaikilla alueen kouluilla.

**Varhaiskasvatus**

Pyhän Andreaan kirkolla järjestettiin päiväkerhoja, perhekerhoja, iltaperhekerhoja, muskareita sekä eskarilaisten ja 1.-2. luokkalaisten Reppuselkäkerhoa. Kaakkurin kirjastossa jatkettiin yhteistyötä satutuokioiden merkeissä viikoittain viikkoon 45 asti. Yhteistyötä jatketaan keväällä 2019 eri viikonpäivänä ja kellonaikana. Pyhäkoulutoimintaa järjestettiin Varikkomessujen yhteydessä sekä Metsokankaalla puistopyhäkouluna.

Perhepäivähoitoyhteistyötä toteutettiin keväällä Helmihetkien muodossa ja syksyllä Helmihetket muutettiin viikoittain kokoontuviksi Helmikerhoiksi. Uuden valtakunnallisen varhaiskasvatussuunnitelman (Vasu) myötä yhteistyö päivähoidon kanssa on edelleen muuttanut muotoaan. Tammikuussa opetushallitukselta tuli tarkennettu linjaus yhteistyöstä, jonka pohjalta Oulun seurakuntayhtymä on tehnyt yhteistyösopimuksen Oulun kaupungin päivähoidon kanssa.

Kaakkurin alueella päivähoitoyhteistyö päiväkotien kanssa on toteutunut keväällä kaikille soveltuvina tuokioina ja syksyllä osassa päiväkoteja kaikille soveltuvina tuokioina ja osassa pikkukirkkoina. Kerholaiset ja päivähoidossa olevat lapset kutsuttiin kevätkirkkoon ja joulukuvaelmaan. Olimme mukana myös kahden päiväkodin isovanhempien joulujuhlassa. Varhaiskasvatus on ollut aktiivisesti mukana alueellisten perhemessujen ja – tapahtumien toteuttamisessa. Lisäksi kerholaiset ja perhepäivähoito kutsuttiin perheiden pyhäinpäivätapahtumaan.

**Diakoniatyö**

Kaakkurin alueella asiakaskontaktit painottuivat tapaamisin, joissa oli esillä elämän monet eri haasteet. Yhteistyö muiden alueellisten toimijoiden sekä seurakunnan muiden työmuotojen kanssa jatkui edellisvuoden tapaan. Vapaaehtoisten merkitys tapahtumien toteuttamisessa oli tärkeä.

Alueelle vakiintunut aamupuuro-toiminta toteutettiin 31 kertaa (755 osallistujaa). Leipäkasseja jaettiin edellisvuotta vähemmän; 29 kertaa, n. 470 kpl. Vähenemisen taustalla oli jakokertojen sekä jaettavan leivän määrän väheneminen.

Alueelle on nimetty yksi diakoniatyöntekijä, mutta työntekijä, jonka painopistealueena on mielenterveystyö, toimi myös Kaakkurin aluetyössä (perhevalmennuksessa, hyvinvointineuvolayhteistyössä sekä alueellisessa toiminnassa kuten Majakkaillat). Alueelle nimetty työntekijä vastaavasti laajensi toimintaansa koko seurakunnan alueelle mm. vastuunkantajana toimintakeskus Kipinän seurakuntaryhmässä sekä OYS:n os 53 palveluryhmässä.